На основу члана 2. 4. и 13. Закона о комуналним делатностима ("Службени гласник РС", бр. 88/11, 104/16 и 95/18), члана 20. и 32. Закона о локалној самоуправи („Службени гласник РС“, бр. 129/07, 83/14-др. закон, 101/16-др. закон и 47/18), члана 14д. и 14ђ, Уредбе о начину и условима за отпочињање обављања комуналних делатности (''Службени гласник РС'', бр. 13/18, 66/18 и 51/19) и члана 40. Статута општине Meдвеђа („Службени гласник града Лесковца“, број 9/2019 и 35/2020) Скупштина општине Медвеђа на седници одржаној дана 20. март 2023. године, доноси

ОДЛУКУ

О ОДРЖАВАЊУ ПУТЕВА И УЛИЦА НА ТЕРИТОРИЈИ ОПШТИНЕ МЕДВЕЂА

I ОСНОВНЕ ОДРЕДБЕ

Члан 1.

Овом одлуком уређује се управљање, одржавање, заштита и развој локалних и некатегорисаних путева и улица на територији општине Медвеђа, права и обавезе корисника комуналне услуге и вршилаца ове комуналне делатности и друга питања од значаја за обављање ове комуналне делатности.

Члан 2.

Општински пут је јавни пут који саобраћајно повезује територију општине, као и територију општине са мрежом државних путева.

Некатегорисани пут је пут који је надлежни орган прогласио некатегорисаним путем и који је као такав уписан у јавне евиденције о непокретностима и правима на њима.

Улица је јавни пут у насељу који саобраћајно повезује делове насеља.

Категоризацијa општинских путева и улица, управљање путевима и улицама, правци и границе јавних путева у насељу одредиће се посебном одлуком Скупштине општине Медвеђа.

Члан 3.

Комунална делатност одржавања путева и улица је извођење радова којима се обезбеђује несметано и безбедно одвијање саобраћаја и чува и унапређује употребна вредност путева, улица, тргова, платоа и сл.

Вршиоци комуналне делатности

Члан 4.

Комуналну делатност одржавања путева и улица може да обавља јавно предузеће, привредно друштво, предузетник или други привредни субјект (у даљем тексту: вршилац комуналне делатности) који је регистрован и који испуњава услове прописане законом и уредбом за обављање ове комуналне делатности и коме се, у складу са законом, уредбом и овом одлуком повери обављање делатности одржавање путева и улица.

Члан 5.

Комунална делатност одржавање путева и улица обавља се према годишњем Програму одржавању путева и улица (у даљем тексту: програм) који садржи врсту, обим и динамику радова, као и висину средстава потребних за његову реализацију.

Програм из става 1. овог члана доноси надлежни орган вршиоца комуналне делатности и доставља га Скупштини општине у року одређеном законом за достављање годишњег програма пословања.

Програм из става 1. овог члана сматра се донетим када на њега сагласност да Скупштина општине Медвеђа.

Минимални услови које морају да испуне вршиоци комуналних делатности за отпочињање обављања комуналне делатности одржавање улица и путева

Члан 6.

Подносилац захтева за проверу испуњености услова за отпочињање обављања комуналне делатности одржавање улица и путева мора да има минималну стручну оспособљеност кадрова по броју километара улица и путева за одржавање, и то:

|  |  |  |
| --- | --- | --- |
| Ред. број  | Стручна оспособљеност кадрова  | Број километара улица и путева за одржавање  |
| до 30 км  | од 30 кмдо 60 км  | од 60 кмдо 100 км  | од 100 кмдо 150 км  | преко150 км  |
| 1.  | Високо образовање грађевинске струке  | 1  | 1  | 1  | 1  | 2  |
| 2.  | Средње образовање грађевинске струке у трогодишњем или четворогодишњем трајању  | 1  | 2  | 3  | 4  | 4  |
| 3.  | Основно образовање  | 3  | 3  | 4  | 6  | 12  |

Под одговарајућом струком за запослена лица са високим образовањем у смислу обављања послова комуналне делатности одржавање улица и путева подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године, из техничке научне области.

Члан 7.

Подносилац захтева за проверу испуњености услова за отпочињање обављања комуналне делатности одржавање улица и путева мора да има минимални технички капацитет, по броју километара улица и путева за одржавање, и то:

|  |  |  |
| --- | --- | --- |
| Ред.број  | Технички капацитет  | Број километара улица и путева за одржавање  |
| до 30 км  | од 30 кмдо 60 км  | од 60 кмдо 100 км  | од 100 кмдо 150 км  | преко150 км  |
| 1.  | Утоваривачи  | 0  | 0  | 0  | 2  | 2  |
| 2.  | Ровокопачи  | 0  | 0  | 1  | 1  | 2  |
| 3.  | Комбинирка  | 1  | 1  | 1  | 1  | 2  |
| 4.  | Цистерна за воду  | 0  | 0  | 1  | 1  | 2  |
| 5.  | Кипер возило  | 1  | 2  | 2  | 3  | 3  |
| 6.  | Компресор  | 0  | 0  | 1  | 2  | 2  |
| 7.  | Ваљци самоходни за земљане радове  | 0  | 0  | 1  | 1  | 2  |
| 8.  | Ваљак за асфалт  | 0  | 0  | 0  | 1  | 2  |
| 9.  | Тестера за асфалт  | 0  | 0  | 0  | 1  | 2  |
| 10.  | Вибро плоча  | 1  | 1  | 1  | 2  | 2  |
| 11.  | Вибро набијач  | 0  | 1  | 1  | 2  | 2  |
| 12.  | Плато приколица  | 0  | 0  | 0  | 1  | 1  |
| 13.  | Прскалица за емулзију  | 0  | 0  | 0  | 1  | 1  |
| 14.  | Чистилица за асфалт  | 0  | 0  | 0  | 1  | 2  |
| 15.  | Глодалица за асфалт  | 0  | 0  | 0  | 1  | 2  |
| 16.  | Топли контејнери за асфалт  | 0  | 0  | 0  | 1  | 1  |
| 17.  | Опрема за зимску службу(посипачи соли)  | 0  | 0  | 0  | 3  | 4  |
| 18.  | Опрема за зимску службу(раоници за чишћење снега)  | 0  | 1  | 2  | 3  | 4  |
| 19.  | Машина за фарбање  | 0  | 0  | 0  | 1  | 1  |
| 20.  | Косачица за траву  | 0  | 0  | 0  | 3  | 4  |
| 21.  | Тримери за кошење траве  | 2  | 2  | 3  | 3  | 4  |
| 22.  | Путарско возило  | 1  | 1  | 1  | 2  | 3  |
| 23.  | Сигнална приколица за обезбеђивање  | 0  | 0  | 1  | 1  | 2  |

II ОДРЖАВАЊЕ ПУТЕВА И УЛИЦА

Члан 8.

 Одржавање путева и улица обухвата извођење радова којима се обезбеђује несметан и безбедан саобраћај возила, кретање пешака и чува употребна вредност путева и улица.

Одржавање путева и улица обухвата редовно, рехабилитационо и ургентно одржавање.

Члан 9.

 Редовно одржавање путева и улица обухвата скуп активности, мера и радова, који се предузимају током дела или целе календарске године, на путевима и улицама или појединим деоницама истих, ради одржавања и очувања њихове функционалне исправности, путних објеката, саобраћајне сигнализације и опреме.

Радови на редовном одржавању улица и путева јесу нарочито:

1. преглед, утврђивање и оцена стања путева и улица и путних објеката;
2. местимично поправљање оштећења коловозне конструкције и осталих елемената путева и улице;
3. местимична површинска обрада коловозног застора;
4. чишћење коловоза и осталих елемената путева и улица у границама путног земљишта;
5. одржавање и уређење банкина и берми;
6. одржавање косина насипа, усека и засека;
7. чишћење и одржавање јаркова, ригола, пропуста и других делова система за одводњавање општинског пута и улице;
8. замена деформисаних, дотрајалих или привремених пропуста за воду;
9. постављање, поправка, замена, допуна и обнављање саобраћајне сигнализације и опреме и њихово редовно чишћење и одржавање;
10. замена, допуна и обнављање оштећене или дотрајале опреме општинског пута и улице као и објеката и опреме за заштиту општинског пута и улице, саобраћаја и околине;
11. чишћење опреме општинског пута и улице, објеката и опреме за заштиту истих, саобраћаја и околине;
12. уређивање зелених површина у путном земљишту општинског пута и улице (кошење траве, крчење шибља, сечење дрвећа....);
13. чишћење снега и леда са коловоза општинског пута и улице, саобраћајних површина, аутобуских стјалишта, паркиралишта, банкина, ригола;
14. други радови у складу са законом.

Члан 10.

 Рехабилитација путева и улица јесте врста одржавања, тј. извођења радова на општинским путевима и улицама и путном објекту, ради очувања њихових карактеристика у истом или приближно истом стању које је било у тренутку њихове изградње или последње реконструкције.

 Радови на рехабилитацији улица и путева обухватају нарочито:

1. ојачавање коловозне конструкције (постављање шљунчаног застора, наношење новог асфалтног слоја, обрада површине коловозног застора и др.);
2. селективно обнављање, замена и појачање дотрајалих коловозних застора, постављање нове саобраћајне сигнализације и др.;
3. појачано одржавање, односно побољшање путева и улица (проширење коловозне конструкције, банкина и раскрсница, санирање клизишта и одрона и др.).

Члан 11.

 Радови на ургентном одржавању путева и улица обухватају радове који се морају хитно извести ради отклањања штетних последица насталих елементарним непогодама и другим несрећама, ванредним и непредвиђеним околностима и обезбеђивање проходности путева и улица и безбедног одвијања саобраћаја.

Члан 12.

 Вршилац комуналне делатности одржававања путева и улица дужан је да обезбеди трајно, непрекидно и квалитетно одржавање истих и одговара за штету која настане због неблаговременог извршења појединих потребних радова и мера на њиховом одржавању.

Члан 13.

Сопственици, односно правна и физичка лица која се старају о објектима постављеним или уграђеним у јавни пут или улицу, приликом извођења радова на одржавању путева и улица, дужни су да о свом трошку изместе те објекте, односно прилагоде их насталим променама.

Члан 14.

Сусед јавног пута или улице, дужан је да омогући прилаз јавном путу, улици или путном објекту ради извођења радова на њиховом одржавању, као и слободно отицање воде и одлагање снега са јавног пута и улице на његово земљиште, уз накнаду проузроковане штете.

III ЗАШТИТА ПУТЕВА И УЛИЦА

Члан 15.

 У циљу очувања стабилности путева и улица као и обезбеђивања услова за несметано одвијање саобраћаја и режима саобраћаја, извођење радова на путевима и улицама и у заштитном појасу поред јавног пута ван насеља (грађење, односно постављање водовода, канализације, топловода, телекомуникационих и електро водова, инсталација и постројења и сл.) може се вршити уз претходно прибављену сагласност управљача путева и улица.

Члан 16.

 Лице које управља објектом, постројењем, уређајем, инсталацијом и водовима који су уграђени у пут и улицу, дужно је исте да одржава на начин којим се не оштећује пут и улица и не угрожава безбедност саобраћаја и одржавање пута и улице.

 У случају оштећења, односно квара објекта, постројења, уређаја, инсталације и водова из става 1. овог члана, лице које управља тим објектима дужно је без одлагања да отклони оштећења или квар и обавести управљача пута или улице о предузетим радовима, као и о свом трошку да изврши враћање пута или улице у првобитно стање.

 У случају отклањања оштећења, односно квара којим се не оштећују пут или улица, или не угрожава безбедност саобраћаја, истом се приступа по претходној сагласности управљача пута и улице.

 Трошкове извођења радова из става 2. и 3. овог члана, као и трошкове извођења радова на враћању пута и улице у првобитно стање сноси лице из става 1. овог члана.

Члан 17.

На општинским путевима и улицама забрањено је нарочито:

1. привремено или трајно заузимање пута и улице;
2. извођење радова на путу и улици који нису у вези са изградњом, реконструкцијом, одржавањем и заштитом истих;
3. извођење радова носилаца права службености и других права установљених на путу и улици, којима се оштећује пут и улица или угрожава несметано и безбедно одвијање саобраћаја;
4. подизање засада, ограда и дрвећа, остављање предмета, грађевинског и другог материјала, постављање постројења и уређаја и грађење објеката у зонама потребне прегледности пута и улице;
5. испуштање вода, отпадних вода и других течности на пут и улицу;
6. просипање, остављање и бацање материјала, предмета и смећа на пут и улицу;
7. замашћивање пута и улице мазивима или другим сличним материјалима;
8. постављање и коришћење светла или других светлосних уређаја на путу, улици као и поред истихи, којима се омета одвијање саобраћаја на путу и улици;
9. укључивање возила на пут и искључивање са пута ван прикључка или укрштаја и наношење блата са прилазног пута на општински пут и улицу;
10. орање и извођење других пољопривредних радова на банкинама, косинама и земљишном појасу пута;
11. вучење предмета, материјала,стабала, оруђа и других врста терета по путу и улици;
12. спуштање низ косине засека, усека и насипа пута, дрвене грађе, дрва за огрев, камења или другог материјала;
13. паљење траве и другог растиња на путу и улици као и отпадних предмета и материјала;
14. пуштање стоке на улици и пут без надзора, напасање и напајање стоке на истим;
15. заустављање или остављање нерегистрованих и неисправних возила којима се омета коришћење пута и улице;
16. свако друго чињење којим се оштећује или би се могао оштетити пут, улица или омета одвијање саобраћаја на путу и улици.

Члан 18.

 На раскрсници пута и улица са другим путем, морају се обезбедити зоне потребне прегледности у складу са законом.

 Власник, односно непосредни држалац земљишта, које се налази у зони потребне прегледности, дужан је да, на захтев надлежног органа и инспекције уклони засаде, ограде, дрвеће или делове дрвећа, предмете, материјал, постројења, уређаје и сл. у циљу обезбеђења прегледности пута и улице.

Члан 19.

 Прикључење на пут или улицу са земљишта које се граничи са путем или улицом, може се обавити само уз дозволу и у складу са техничким условима које издаје управљач пута и улице.

Члан 20.

 Рекламне табле, рекламни панои, уређаји за сликовно или звучно оглашавање могу се постављати на путу, улици и поред пута у складу са одлуком којом се регулише постављање мањих монтажних објеката привременог карактера.

 Уређаје из става 1. овог члана одржава лице које је захтевало њихово постављање.

Члан 21.

 Ванредни превоз је превоз возилом које само, или са теретом, премашује прописима дозвољено осовинско оптерећење, укупну масу, ширину, дужину или висину.

 На путу и улици може се обављати ванредни превоз на основу посебне дозволе коју даје управљач пута и улице, за сваки појединачни превоз или за више превоза.

 Лице које обавља ванредни превоз дужно је да плати накнаду за исти и да надокнади штету причињену ванредним превозом на путу и улици.

 Изузетно, ванредни превоз на путу и улици, може да се обавља и без исходовања посебне дозволе ако се обавља ради интервенције приликом елементарних и других непогода као и за потребе одбране земље.

Члан 22.

 Надлежни инспектор за друмски саобраћај и путеве, по претходно прибављеној сагласности управљача пута и улице, може на путу и улици или на делу истих забранити саобраћај или саобраћај одређене врсте возила, ако то захтева одржавање спортске или друге манифестације, под условом да је могуће преусмеравање саобраћаја на друге путеве и улице.

 О забрани саобраћаја из става 1. овог члана инспектор за друмски саобраћај и путеве благовремено писмено обавештава Полицијску станицу у Медвеђи и јавност путем средстава јавног информисања.

 Организатори спортских или других манифестација сносе трошкове забране и преусмеравања саобраћаја, обавештавања јавности и предузетих мера обезбеђења.

Члан 23.

 Вршилац комуналне делатности дужан је да поставља, замењује, допуњује, обнавља, редовно одржава и чисти саобраћајну сигнализацију, опрему пута и улице, објекте и опрему за заштиту пута и улице, саобраћаја и околине.

 Вршилац комуналне делатности дужан је да благовремено и на погодан начин обавештава јавност и кориснике путева и улица о стању и проходности истих.

Члан 24.

 Под раскопавањем путева и улица, у смислу ове одлуке, подразумева се извођење радова на путевима и улицама у циљу: изградње, реконструкције, премештања или уклањањања подземних и надземних инсталација, односно објеката комуналне инфраструктуре, прикључења и искључења објеката правних и физичких лица на системе комуналне инфраструктуре и хитних интервенција у случају настанка елементарних непогода или отклањања изненадног квара на комуналним објектима.

 Раскопавање путева и улица из става 1. овог члана врши се у складу са одредбама одлуке којом се регулише одржавање комуналног реда на територији општине Медвеђа.

Члан 25.

 Изградња и реконструкција путева и улица врши се у складу са законом којим се уређује планирање и изградња и законом о јавним путевима.

IV ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊЕ

ПУТЕВА И УЛИЦА

Члан 26.

Средства за обављање и развој комуналне делатности одржавање путева и улица обезбеђују се из:

1) прихода од пружања комуналне услуге;

2) буџета општине Медвеђа;

3) наменских средстава других нивоа власти;

4) других извора у складу са законом.

V ОБЕЗБЕЂИВАЊЕ КОНТИНУИТЕТА У ОБАВЉАЊУ

 КОМУНАЛНЕ ДЕЛАТНОСТИ

Члан 27.

Вршилац комуналне делатности је дужан да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању делатности одржавање путева и улица, најкасније 24 сата пре очекиваног прекида у обављању делатности.

Члан 28.

У случају поремећаја или прекида у обављању комуналне делатности одржавање путева и улица, услед више силе или других разлога који се нису могли предвидети, односно спречити, вршилац комуналне делатности је обавезан да одмах обавести Општинско веће општине Медвеђа и да без одлагања, предузме мере на отклањању узрока поремећаја, односно прекида и то:

1) радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности одржавање путева и улица;

2) предузме друге мере које утврди надлежни орган.

Члан 29.

По пријему обавештења о непланирном прекиду обављања комуналне делатности одржавање путева и улица Општинско веће је дужно да предузме следеће мере:

1) одреди ред првенства и начин обављања комуналне делатности одржавање путева и улица;

2) нареди мере за заштиту комуналних и других објеката и уређаја и имовине која је угрожена и која служи за обављање комуналне делатности одржавање путева и улица;

3) предузме мере за отклањање последица и друге потребне мере;

4) утврди разлоге и евентуалну одговорност за поремећај, односно прекид у обављању комуналне делатности као и одговорност за накнаду учињене штете;

Члан 30.

У случају прекида у обављању комуналне делатности одржавање путева и улица услед штрајка, наступања непланираних и неочекиваних прекида вршилац комуналне делатности је обавезан да обезбеди минимум процеса рада и да о томе обавести Општинско веће општине Медвеђа.

VI ИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ

Члан 31.

Вршилац комуналне делатности је дужан да обезбеди корисницима услуге законом прописане услове који омогућавају брз и ефикасан контакт у вези са изјашњавањем о квалитету пружених услуга.

Корисници услуга комуналне делатности одржавање путева и улица могу континуирано у току целе године постављати питања, примедбе и предлоге вршиоцу комуналне делатности преко његове интернет странице.

Вршилац комуналне делатности је дужан да на постављена питања, примедбе и предлоге одговори у року од 8 дана.

Члан 32.

Корисници услуга комуналне делатности одржавање путева и улица могу се континуирано у току целе године изјашњавати о квалитету пружених услуга преко интернет страница вршиоца комуналне делатности и општине Медвеђа.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

VII НАДЗОР

Члан 33.

Надзор над применом одредби ове одлуке врши Општинска управа општине Медвеђа преко инспектора за друмски саобраћај и путеве у складу са законом.

У вршењу инспекцијског надзора инспектор за друмски саобраћај и путеве може затражити асистенцију Полицијске станице у Медвеђи.

Члан 34.

Када инспектор за друмски саобраћај и путеве установи повреду одредби ове одлуке, овлашћен је да:

1) издаје прекршајни налог за прекршаје прописане овом одлуком;

2) решењем налаже отклањање уочене неправилности;

3) поднесе захтев за покретање прекршајног поступка за прекршаје утврђене овом одлуком;

4) обавештава друге надлежне органе да предузму мере из своје надлежности за повреду прописа из њихове надлежности.

Члан 35.

За прекршаје прописане овом одлуком овлашћени инспектор издаје прекршајне налоге у складу са Законом о прекршајима.

Овлашћени инспектор издаће прекршајни налог уколико је прекршај откривен на један од следећих начина:

1) непосредним опажањем приликом контроле, надзора или прегледа, као и увидом у службену евиденцију надлежног органа;

2) увидом у податке који су добијени уз помоћ уређаја за надзор или мерење;

3) приликом инспекцијског или другог надзора, прегледом документације, просторија и робе или на други законом прописан начин.

Члан 36.

У вршењу надзора над применом и спровођењем ове одлуке, овлашћени инспектор општине Медвеђа, издаће прекршајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора из става 1. овог члана, против истих биће издат прекршајни налог.

Против решења овлашћеног инспектора, може се изјавити жалба Општинском већу општине Медвеђа у року од 15 дана од дана достављања решења.

Жалба на решење не одлаже његово извршење.

VIII КАЗНЕНЕ ОДРЕДБЕ

Члан 37.

Новчаном казном у износу од 70.000,00 динара казниће се за прекршај вршилац комуналне делатности ако:

1. не достави Програм одржавања улица и путева у прописаном року члан 5. став 2. одлуке;
2. не одржава улице у путеве у складу са чланом 12. одлуке;
3. не поступа у складу са одредбама члана 23. одлуке;
4. не поступа у складу са одредбама члана 27, 28. и 30. одлуке;
5. не поступа у складу са одредбама члана 31. став 1. и 3. одлуке:
6. не поступа у складу са одредбама члана 32. став 2. одлуке;
7. не поступи по налогу и не изврши извршно решење надлежних инспектора донето на основу одредби одлуке;

За прекршај из става 1. овог члана казниће се новчаном казном у износу од 15.000.00 динара одговорно лице код вршиоца комуналне делатности.

Члан 38.

Новчаном казном у износу од 300.000,00 динара казниће се за прекршај правно лице ако:

1. не поступа у складу са одредбама члана 13. одлуке;
2. не поступа у складу са одредбама члана 14. одлуке;
3. не поступа у складу са одредбама члана 15. одлуке;
4. не поступа у складу са одредбама члана 16. одлуке;
5. поступа супротно забрани прописаној одредбама члана 17. одлуке;
6. не поступа у складу са одредбама члана 18. став 2. одлуке;
7. не поступа у складу са одредбама члана 19. одлуке;
8. не поступа у складу са одредбама члана 20. одлуке;
9. не поступа у складу са одредбама члана 21. став 2. и 3. одлуке;
10. не поступа у складу са одредбама члана 22. став 3. одлуке;
11. не поступа у складу са одредбама члана 25. одлуке;
12. не поступи по налогу и не изврши извршно решење надлежног инспектора донето на основу одредби одлуке;

За прекршај из става 1. овог члана казниће се новчаном казном у износу од 200.000.00 динара предузетник.

За прекршај из става 1. овог члана казниће се новчаном казном у износу од 100.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 100.000,00 динара физичко лице.

IX ПРЕЛАЗНЕ И ЗАВРШНЕ ОДРЕДБЕ

Члан 39.

Ступањем на снагу ове Oдлуке престаје да важи Одлука о јавним и некатегорисаним путевима на територији општине Медвеђа („Службени гласник града Лесковца“, број 34/2016).

Члан 40.

За све што није регулисано овом одлуком примењиваће се закони и подзаконски акти који регулишу област комуналних делатности и област управљања јавним путевима.

Члан 41.

Ова одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 БРОЈ: 06-17/2023/8 од 20. марта 2023. године

 П Р Е Д С Е Д Н И К,

 Станко Милошевић, дипл.правник